**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για το νομοσχέδιο «Ο περί Ιδιωτικών Γραφείων Εξεύρεσης Εργασίας (Τροποποιητικός) Νόμος του 2022»**

**Παρόντες:**

 Αντρέας Καυκαλιάς, πρόεδρος Ονούφριος Κουλλά

 Χρίστος Χριστόφιας Σωτήρης Ιωάννου

 Φωτεινή Τσιρίδου Ανδρέας Αποστόλου

Δημήτρης Δημητρίου

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε το πιο πάνω νομοσχέδιο σε έξι συνεδρίες της, που πραγματοποιήθηκαν στις 2 Μαΐου, στις 5 και 19 Σεπτεμβρίου, την 31η Οκτωβρίου και στις 7 και την 21η Νοεμβρίου 2023. Στο πλαίσιο της εξέτασης του νομοσχεδίου κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, του Τμήματος Εργασίας του ίδιου υπουργείου, του Υπουργείου Εσωτερικών, της Αστυνομίας Κύπρου,της Νομικής Υπηρεσίας της Δημοκρατίας, της Παγκύπριας Ομοσπονδίας Ιδιωτικών Γραφείων Εξεύρεσης Εργασίας, της Παγκύπριας Εργατικής Ομοσπονδίας (ΠΕΟ), της Παγκύπριας Συντεχνίας Δημοσίων Υπαλλήλων (ΠΑΣΥΔΥ), καθώς και της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ) και της Γενικής Συνομοσπονδίας Παγκύπριων Οργανώσεων Βιοτεχνών Επαγγελματιών Καταστηματαρχών (ΓΣ ΠΟΒΕΚ).

Η Συνομοσπονδία Εργαζομένων Κύπρου (ΣΕΚ), η Δημοκρατική Εργατική Ομοσπονδία Κύπρου (ΔΕΟΚ), η Ανεξάρτητη Συντεχνία Δημοσίων Υπαλλήλων Κύπρου (ΑΣΔΥΚ), η Παγκύπρια Ομοσπονδία Ανεξαρτήτων Συνδικαλιστικών Οργανώσεων (ΠΟΑΣΟ) και η Παγκύπρια Συντεχνία «ΙΣΟΤΗΤΑ», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

 Σημειώνεται ότι κατά τη συζήτηση του νομοσχεδίου παρέστησαν επίσης τα μέλη της επιτροπής κ. Γιώργος Κουκουμάς, Πανίκος Λεωνίδου, Χρίστος Σενέκης και Μαρίνος Μουσιούττας.

 Σκοπός του νόμου που προτείνεται είναι η τροποποίηση του περί Ιδιωτικών Γραφείων Εξεύρεσης Εργασίας Νόμου, ώστε να εκσυγχρονιστεί το υφιστάμενο νομοθετικό πλαίσιο που διέπει την παροχή υπηρεσιών από τα ιδιωτικά γραφεία εξεύρεσης εργασίας.

 Ειδικότερα, με τις πρόνοιες του υπό εξέταση νομοσχεδίου ως αυτό αρχικά κατατέθηκε στη Βουλή προβλέπονται μεταξύ άλλων τα ακόλουθα:

1. Διασαφήνιση του ορισμού του όρου «ιδιωτικό γραφείο εξεύρεσης εργασίας», ώστε να περιλαμβάνεται ρητά στις δραστηριότητες των εν λόγω γραφείων η διεκπεραίωση των διαδικασιών που απαιτούνται σε σχέση με τη νομιμοποίηση της εισόδου, παραμονής και εργασίας πολιτών τρίτων χωρών οι οποίοι εισέρχονται για απασχόληση στη Δημοκρατία.
2. Αναστολή της εξέτασης αίτησης για χορήγηση άδειας ιδιωτικού γραφείου εξεύρεσης εργασίας, σε περίπτωση άσκησης ποινικής δίωξης εις βάρος φυσικού ή νομικού προσώπου το οποίο θα έχει υπό τη δική του ευθύνη τη λειτουργία του εν λόγω γραφείου, μέχρι την κοινοποίηση τελεσίδικης αθωωτικής απόφασης επί της ποινικής δίωξης εκδοθείσας από αρμόδιο δικαστήριο προς τον διευθυντή του Τμήματος Εργασίας.
3. Παροχή εξουσίας στο Τμήμα Εργασίας να εκδίδει πιστοποιητικά προς τους υπεύθυνους λειτουργίας των ιδιωτικών γραφείων εξεύρεσης εργασίας για την παρακολούθηση σειράς μαθημάτων στον τομέα της απασχόλησης και της εργατικής νομοθεσίας που διοργανώνονται από το τμήμα και για την επιτυχία τους σε σχετικές εξετάσεις, καθώς και καθορισμός της ισχύος του εν λόγω πιστοποιητικού επιτυχίας στα δύο χρόνια από την ημερομηνία έκδοσής του.
4. Επιβολή υποχρέωσης σε ιδιωτικό γραφείο εξεύρεσης εργασίας που παρέχει υπηρεσίες ναυτολόγησης να κατέχει βεβαίωση από το Υφυπουργείο Ναυτιλίας ότι πληρούνται οι διατάξεις του περί της Διεθνούς Συμβάσεως Ναυτικής Εργασίας του 2006 (Κυρωτικού) και περί Συναφών Θεμάτων Νόμου.
5. Επιβολή υποχρέωσης σε ιδιωτικό γραφείο εξεύρεσης εργασίας που δραστηριοποιείται στην εξεύρεση πολιτών τρίτων χωρών για απασχόληση στη Δημοκρατία και στην εξεύρεση εργασίας στο εξωτερικό σε πολίτες της Δημοκρατίας ή άλλου κράτους μέλους να συμμορφώνονται με το νομοθετικό πλαίσιο που διέπει τα αλλοδαπά πρόσωπα, τη μετανάστευση και την απασχόληση προσώπων που δεν είναι πολίτες της Δημοκρατίας ή άλλου κράτους μέλους.
6. Παροχή εξουσίας στο Τμήμα Εργασίας να ανακαλεί άδεια ιδιωτικού γραφείου εξεύρεσης εργασίας που δραστηριοποιείται στην εξεύρεση πολιτών τρίτων χωρών για απασχόληση στη Δημοκρατία και στην εξεύρεση εργασίας στο εξωτερικό σε πολίτες της Δημοκρατίας ή άλλου κράτους μέλους σε περίπτωση μη συμμόρφωσης με το πιο πάνω αναφερόμενο νομοθετικό πλαίσιο.
7. Διασαφήνιση των διατάξεων του βασικού νόμου αναφορικά με τις απαραίτητες ενέργειες που λαμβάνονται από τα ιδιωτικά γραφεία εξεύρεσης εργασίας, προκειμένου να διασφαλίζεται η παροχή ποιοτικών υπηρεσιών από τα εν λόγω γραφεία.
8. Απαγόρευση της έκδοσης παραπλανητικών ανακοινώσεων από ιδιωτικό γραφείο εξεύρεσης εργασίας.
9. Απαγόρευση κατακράτησης ταξιδιωτικών εγγράφων ή άλλων προσωπικών εγγράφων που σχετίζονται με τη νομιμοποίηση της απασχόλησης προσώπων από ιδιωτικό γραφείο εξεύρεσης εργασίας χωρίς τη συγκατάθεση των εν λόγω προσώπων.
10. Συμπερίληψη στις παραβάσεις που συνιστούν ποινικό αδίκημα της μη λήψης των απαραίτητων σύμφωνα με τον βασικό νόμο ενεργειών από μέρους ιδιωτικού γραφείου εξεύρεσης εργασίας για την παροχή ποιοτικών υπηρεσιών.

 Στο πλαίσιο της συζήτησης του νομοσχεδίου η εκπρόσωπος του Τμήματος Εργασίας του Υπουργείου Εργασίας και Κοινωνικών Ασφαλίσεων υποστήριξε ότι οι προτεινόμενες ρυθμίσεις κρίνονται αναγκαίες, ώστε να ενισχυθεί η παροχή ποιοτικών υπηρεσιών από μέρους των ιδιωτικών γραφείων εξεύρεσης εργασίας και να διασφαλιστεί η παροχή επαρκούς επιπέδου προστασίας τόσο των εργοδοτών όσο και των προσώπων που αναζητούν εργασία μέσω των εν λόγω γραφείων. Περαιτέρω, η ίδια σημείωσε ότι με τις προτεινόμενες ρυθμίσεις διορθώνονται κενά και αδυναμίες που εντοπίστηκαν κατά την εφαρμογή της υφιστάμενης νομοθεσίας και δημιουργείται το κατάλληλο πλαίσιο για εφαρμογή των προνοιών της Σύμβασης 181 της Διεθνούς Οργάνωσης Εργασίας αναφορικά με τη λειτουργία ιδιωτικών υπηρεσιών απασχόλησης.

 Οι εκπρόσωποι της ΟΕΒ, του ΚΕΒΕ και της ΠΕΟ επιφυλάχθηκαν να τοποθετηθούν επί των προνοιών του νομοσχεδίου, σημειώνοντας την ανάγκη διαβούλευσης της εκτελεστικής εξουσίας με όλους τους εμπλεκόμενους φορείς.

 Ο εκπρόσωπος της Παγκύπριας Ομοσπονδίας Ιδιωτικών Γραφείων Εξεύρεσης Εργασίας συμφώνησε με τη φιλοσοφία των προτεινόμενων ρυθμίσεων, ωστόσο επιφυλάχθηκε να τοποθετηθεί επί των προνοιών του νομοσχεδίου, εκφράζοντας την άποψη ότι ορισμένες εξ αυτών χρήζουν βελτιώσεων. Για τον σκοπό αυτό, ο ίδιος επισήμανε την ανάγκη διαβούλευσης του Τμήματος Εργασίας του Υπουργείου Εργασίας και Κοινωνικών Ασφαλίσεων με την εν λόγω ομοσπονδία πριν από τη συνέχιση της συζήτησης του νομοσχεδίου ενώπιον της επιτροπής.

 Κατά την εξέταση του νομοσχεδίου την επιτροπή απασχόλησαν μεταξύ άλλων οι λόγοι για τους οποίους η Κυπριακή Δημοκρατία δεν έχει προχωρήσει σε κύρωση της Σύμβασης 181 της Διεθνούς Οργάνωσης Εργασίας, η οποία έχει συναφθεί στις 19 Ιουνίου 1997, και κατά πόσο ενδεχόμενη κύρωση πρέπει να προηγηθεί της ψήφισης του υπό εξέταση νομοσχεδίου.

 Σχολιάζοντας τους πιο πάνω προβληματισμούς και τις θέσεις των εμπλεκόμενων φορέων και μελών της επιτροπής, η εκπρόσωπος του Τμήματος Εργασίας του Υπουργείου Εργασίας και Κοινωνικών Ασφαλίσεων και η εκπρόσωπος της Νομικής Υπηρεσίας της Δημοκρατίας δήλωσαν μεταξύ άλλων ότι η κύρωση της εν λόγω σύμβασης δεν αποτελεί υποχρέωση της Κυπριακής Δημοκρατίας, ωστόσο οι πρόνοιες της υπό αναφορά σύμβασης λήφθηκαν δεόντως υπόψη κατά τη διαμόρφωση των προτεινόμενων ρυθμίσεων. Περαιτέρω, σημείωσαν ότι το ενδεχόμενο κύρωσης της σύμβασης θα αξιολογηθεί σε μεταγενέστερο της ψήφισης του νομοσχεδίου στάδιο.

 Η επιτροπή, λαμβάνοντας υπόψη τα πιο πάνω, ζήτησε από το Τμήμα Εργασίας να επανεξετάσει τις πρόνοιες του νομοσχεδίου κατόπιν διαβούλευσης με όλους τους εμπλεκόμενους φορείς. Ως εκ τούτου, το Υπουργείο Εργασίας και Κοινωνικών Ασφαλίσεων σε συνεννόηση με τη Νομική Υπηρεσία της Δημοκρατίας επανεξέτασε τις πρόνοιες του νομοσχεδίου και προέβη σε αναθεώρηση του κειμένου του, το οποίο έθεσε ενώπιον της επιτροπής για συνέχιση της συζήτησης. Στο αναθεωρημένο κείμενο του νομοσχεδίου περιλαμβάνονται μεταξύ άλλων οι ακόλουθες τροποποιήσεις:

1. Διαγράφεται η πρόνοια με την οποία προβλέπεται η αναστολή της εξέτασης αίτησης για χορήγηση άδειας ιδιωτικού γραφείου εξεύρεσης εργασίας, σε περίπτωση άσκησης ποινικής δίωξης εις βάρος φυσικού ή νομικού προσώπου το οποίο θα έχει υπό τη δική του ευθύνη τη λειτουργία του εν λόγω γραφείου, μέχρι την κοινοποίηση τελεσίδικης αθωωτικής απόφασης επί της ποινικής δίωξης εκδοθείσας από αρμόδιο δικαστήριο προς τον διευθυντή του Τμήματος Εργασίας.
2. Διασαφηνίζεται ότι τα ιδιωτικά γραφεία εξεύρεσης εργασίας απαγορεύεται να κατακρατούν τα ταξιδιωτικά έγγραφα ή οποιαδήποτε άλλα προσωπικά έγγραφα σχετίζονται με τη νομιμοποίηση της απασχόλησης προσώπων για χρονικό διάστημα που υπερβαίνει το απαιτούμενο χρονικό διάστημα από τις αρμόδιες αρχές για την ολοκλήρωση των διαδικασιών νομιμοποίησης της απασχόλησης, ανεξαρτήτως της παροχής γραπτής συγκατάθεσης από το εν λόγω πρόσωπο για κατακράτηση των υπό αναφορά εγγράφων.
3. Διαγράφεται η πρόνοια με την οποία προβλέπεται η θέσπιση του ποινικού αδικήματος της παράβασης των υφιστάμενων διατάξεων του νόμου οι οποίες προβλέπουν τις απαραίτητες ενέργειες από μέρους των ιδιωτικών γραφείων εξεύρεσης εργασίας για την παροχή ποιοτικών υπηρεσιών.

 Στο πλαίσιο της συζήτησης επί του αναθεωρημένου κείμενου του νομοσχεδίου η εκπρόσωπος του Τμήματος Εργασίας του Υπουργείου Εργασίας και Κοινωνικών Ασφαλίσεων ενημέρωσε την επιτροπή ότι οι προτεινόμενες τροποποιήσεις στο αναθεωρημένο κείμενο του νομοσχεδίου είναι αποτέλεσμα διαβούλευσης που διεξήγαγε με όλους τους εμπλεκόμενους φορείς και λήφθηκαν δεόντως υπόψη οι παρατηρήσεις και οι εισηγήσεις τους, οι πλείστες των οποίων έχουν ενσωματωθεί στο αναθεωρημένο κείμενο του νομοσχεδίου. Αναφορικά με την αναστολή εξέτασης χορήγησης άδειας ιδιωτικού γραφείου εξεύρεσης εργασίας, η ίδια δήλωσε ότι η σχετική πρόνοια έχει διαγραφεί από το αναθεωρημένο κείμενο του νομοσχέδιου στη βάση σχετικής γνωμάτευσης της Νομικής Υπηρεσίας της Δημοκρατίας ότι η εν λόγω πρόνοια αντίκειται στις διατάξεις του άρθρου 12 του Συντάγματος, το οποίο καθιερώνει το τεκμήριο της αθωότητας σε ποινικές υποθέσεις για κάθε άτομο κατηγορούμενο για ποινικό αδίκημα μέχρι αποδείξεως της ενοχής του. Περαιτέρω, αναφορικά με τη διαγραφή της προτεινόμενης θέσπισης του ποινικού αδικήματος της μη λήψης των απαραίτητων ενεργειών από μέρους των ιδιωτικών γραφείων εξεύρεσης εργασίας για την παροχή ποιοτικών υπηρεσιών, η ίδια ανέφερε ότι κρίθηκε σκόπιμο όπως η σχετική ρύθμιση διαγραφεί από το αναθεωρημένο κείμενο του νομοσχέδιου, ώστε οι εν λόγω παραβάσεις να υπόκεινται στις προβλεπόμενες στον βασικό νομό διοικητικές κυρώσεις.

 Οι εκπρόσωποι του ΚΕΒΕ και της Παγκύπριας Ομοσπονδίας Ιδιωτικών Γραφείων Εξεύρεσης Εργασίας συμφώνησαν με τους σκοπούς και τις επιδιώξεις των προτεινόμενων ρυθμίσεων του αναθεωρημένου κειμένου του νομοσχέδιου, ωστόσο εισηγήθηκαν τη διαγραφή του όρου «ποιοτικές» σε σχέση με τις παρεχόμενες υπηρεσίες των ιδιωτικών γραφείων εξεύρεσης εργασίας, καθώς η χρήση του εν λόγω όρου θα προκαλέσει παρερμηνείες κατά την εφαρμογή των σχετικών προνοιών. Περαιτέρω, οι ίδιοι εκπρόσωποι υποστήριξαν ότι δεν μπορεί να προβλεφθεί με σαφήνεια μέτρο σύγκρισης, προκειμένου να είναι ξεκάθαρο τι συνιστά «ποιοτική» παρεχόμενη υπηρεσία, και η εξαντλητική καταγραφή όπως αυτή περιλαμβάνεται στις σχετικές πρόνοιες των απαραίτητων ενεργειών από μέρους των ιδιωτικών γραφείων εξεύρεσης εργασίας για την παροχή ποιοτικών υπηρεσιών διασφαλίζει επαρκώς την ποιότητα των εν λόγω υπηρεσιών. Ως εκ τούτου, σύμφωνα με τους ιδίους, η χρήση του εν λόγω όρου θα έχει ως αποτέλεσμα την αποδυνάμωση της ισχύος των σχετικών προνοιών και θα αποτελεί μελλοντική αδυναμία τόσο για τα ιδιωτικά γραφεία εξεύρεσης εργασίας όσο και για το αρμόδιο δικαστήριο σε περίπτωση διαφοράς.

 Αντιπαραθέτοντας τις θέσεις τους σε σχέση με τον πιο πάνω προβληματισμό, η εκπρόσωπος του Τμήματος Εργασίας του Υπουργείου Εργασίας και Κοινωνικών Ασφαλίσεων και η εκπρόσωπος της Νομικής Υπηρεσίας της Δημοκρατίας, αφού επισήμαναν ότι ο όρος «ποιοτικές» σε σχέση με τις παρεχόμενες υπηρεσίες των ιδιωτικών γραφείων εξεύρεσης εργασίας ήδη περιλαμβάνεται στις υφιστάμενες διατάξεις της νομοθεσίας, υποστήριξαν ότι η εξαντλητική καταγραφή όπως αυτή περιλαμβάνεται στις σχετικές πρόνοιες των απαραίτητων ενεργειών από μέρους των ιδιωτικών γραφείων εξεύρεσης εργασίας για την παροχή ποιοτικών υπηρεσιών δεν αφήνει περιθώριο για οποιεσδήποτε παρερμηνείες του υπό αναφορά όρου κατά την εφαρμογή των σχετικών προνοιών. Περαιτέρω, εξέφρασαν την άποψη ότι ενδεχόμενη διαγραφή του εν λόγω όρου θα αποδυναμώσει την ισχύ των σχετικών προνοιών.

 Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

27 Νοεμβρίου 2023

Αρ. Φακ.: 23.01.063.152-2023

ΧΚ/ΘΗ/ΕΧ